## L’Hospital La Fe forma futurs especialistes en trasplantaments amb pràctiques de simulació de gran realisme

*** La Fe és el centre amb més activitat trasplantadora d’Espanya**

L’Hospital Universitari i Politècnic La Fe acull fins al divendres la sèptima edició del Curs de Donació i Trasplantament en Anestesiologia i Reanimació, que inclou sessions pràctiques en simuladors per a entrenar el manteniment del donant, la comunicació de males notícies i el diagnòstic de mort encefàlica.

El curs, organitzat per la Societat Espanyola d’Anestesiologia, Reanimació i Terapèutica del Dolor amb el suport de l’Organització Nacional de Trasplantaments, reunix metges interns residents i facultatius d’Anestèsia amb l’objectiu de preparar-los per a incorporar-se als equips de trasplantaments.

Les pràctiques es realitzen en les sales de simulació de l’hospital i els participants han de superar l’últim dia un examen tipus test amb un 60 % de respostes correctes per a obtindre la qualificació d’apte.

La formació aborda des dels aspectes ètics i legals de la donació fins a les últimes tècniques en donació en asistòlia no controlada (quan el donant patix una parada cardiorespiratòria inesperada) i les implicacions anestèsiques en trasplantaments de cor, pulmó, fetge o renyó.

El programa inclou taules redones amb especialistes de centres de referència com l’Hospital Universitari Puerta de Hierro, l’Hospital Ramón y Cajal de Madrid, l’Hospital Universitari Vall d’Hebron de Barcelona, l’Hospital Universitari Marqués de Valdecilla de Santander.

La directora de l’ONT, Beatriz Domínguez, ha inaugurat la trobada juntament amb el coordinador autonòmic de trasplantaments de la Comunitat Valenciana, Rafael Badenes; el gerent de l’hospital, José Luis Poveda; el president de la Societat Espanyola d’Anestesiologia i Reanimació, Javier García Fernández; la cap de Servici d’Anestesiologia i Reanimació, Pilar Argente, i la coordinadora de Trasplantaments de La Fe, Ana Tur.

**Rècord nacional**

L’Hospital Universitari i Politècnic La Fe és el centre amb més activitat trasplantadora d’Espanya, segons les últimes dades disponibles de 2024, amb 395 persones trasplantades. Lidera els trasplantaments cardíacs (47), hepàtics (105) i ha batut la seua pròpia marca de trasplantaments pulmonars (100).

També encapçala les donacions en la Comunitat Valenciana amb 56 donants i va ser pioner en la donació en asistòlia controlada amb recuperació cardíaca, incloent procediments infantils únics al país.

“El procés de donació es gesta a partir d’una història personal de pèrdua, però també d’esperança, impulsada per la generositat dels donants i el treball conjunt dels professionals sanitaris”, ha recordat el gerent de l’Agrupació Sanitària Interdepartamental València Sud i de La Fe, José Luis Poveda.

Fecha: 23/10/2025